遠游篇
作者：朱熹
朝代：宋

paragraphs: 舉坐且停酒，聽我歌遠游。
遠游何所至，咫尺視九州。
九州何茫茫，環海以爲疆。
上有孤鳳翔，下有神駒驤。
孰能不憚遠，爲我游其方。
爲子奉尊酒，擊鋏歌慨慷。
送子臨大路，寒日爲無光。
悲風來遠壑，執手空徊徨。
問子何所之，行矣戒關梁。
世路百險艱，出門始憂傷。
東征憂暘谷，西遊畏羊腸。
南轅犯癘毒，北駕風裂裳。
願子馳堅車，躐險摧其剛。
峩峩既不支，瑣瑣誰能當。
朝登南極道，暮宿臨太行。
睥睨即萬里，超忽凌八荒。
無爲蹩躠者，終日守空堂。